## Zakon o posebnom porezu na pivo (pročišćeni tekst)

### NN 136/2002 (21.11.2002.), Zakon o posebnom porezu na pivo (pročišćeni tekst)

# ODBOR ZA ZAKONODAVSTVO HRVATSKOGA SABORA

2200

Na
temelju članka 59. Poslovnika Hrvatskoga sabora, Odbor za zakonodavstvo
Hrvatskoga sabora na 89. sjednici održanoj 14. studenoga 2002. godine, utvrdio
je pročišćeni tekst Zakona o posebnom porezu na pivo.

Pročišćeni tekst Zakona o posebnom porezu na pivo
obuh­vaća Zakon o posebnom porezu na pivo (»Narodne novine«, br. 51/94.) te
njegove izmjene i dopune objavljene u »Narodnim novinama«, br. 139/97., 55/00.,
127/00. i 107/01. u kojime je naz­na­čeno vrijeme njihova stupanja na snagu.

Klasa: 410-19/01-01/11
Zagreb, 15. studenoga 2002.

Predsjednik
Odbora za zakonodavstvo
Hrvatskoga sabora
**Josip** **Leko****, dipl****. iur****.,** v. r.

## ZAKON

### O POSEBNOM POREZU NA PIVO (pročišćeni tekst)

I.
TEMELJNE ODREDBE

Članak
1.

Ovim se
Zakonom uređuje oporezivanje piva koje se proizvodi ili uvozu na carinsko
područje Republike Hrvatske.

Članak
2.

Posebni
porez na pivo prihod je državnoga proračuna.

II.
PREDMET OPOREZIVANJA

Članak 3.

(1) Predmet oporezivanja jest pivo koje se proizvodi
na području Republike Hrvatske ili uvozi na carinsko područje Republike
Hrvatske bez obzira na jačinu, vrstu, sastojke i druga obilježja.

(2) Pivom se smatra pjenušavo osvježavajuće piće
dobiveno od vode, ječmenog slada, kvasca, neslađenih žitarica i hmelja, bez
obzira na koncentraciju ekstrakta u sladovini ili koncentraciju alkohola u
pivu.

(3) Pivom iz stavka 2. ovoga članka smatra se i
bezalkoholno pivo koje sadrži ispod 0,5% (vol/vol) alkohola.

(4) Koncentrirano pivo koje se razrjeđuje s posebno
pripremljenom vodom prije otakanja u ambalažu i koje ima višu koncentraciju
ekstrakta od naznačene na etiketi piva otočenog u ambalažu, podliježe
oporezivanju po ovom Zakonu.

III.
POREZNI OBVEZNIK

Članak 4.

(1) Obveznik posebnog poreza na pivo jesu pivovare,
pivari i druge pravne i fizičke osobe koje proizvode ili daju proizvoditi pivo
za svoj račun te osobe koje na carinsko područje Republike Hrvatske uvoze,
unose ili primaju pivo, osim osoba i količina koje su, prema carinskim
propisima oslobođene od plaćanja carine.

(2) Pivovarom, u smislu ovoga Zakona, smatraju se
pogoni i postrojenja za proizvodnju, obradu, zrenje, uskadištenje i punje­nje
piva, skladišta za sastojke namijenjene proizvodnji i obradi piva natočenog
piva, radionice za održavanje pogona i uprave, potom prostorije i površine za
manipulaciju i transport te  druge s
njima povezane površine i uređaji ako se koriste u svrhu proiz­vodnje piva.

(3) Pivari su proizvođači piva za vlastite potrebe
ili osobnu potrošnju.

(4) Ako pivari proizvode pivo za prodaju u vlastitim
ili tuđim ugostiteljskim objektima ili za drugu prodaju, posebni porez na pivo
plaćaju kao pivovare.

(5) Pivari koji su vlasnici poljoprivrednog zemljišta
i koji proizvode pivo iz vlastitog uzgojenog ječma nisu obveznici posebnog
poreza na pivo ako proizvedu do 1.500 litara piva godišnje po poljoprivrednom
domaćinstvu.

(6) Na proizvedeno pivo iznad količine iz stavka 5.
ovoga članka pivari plaćaju posebni porez na pivo.

(7) Uvoznikom piva smatra se fizička ili pravna osoba
koja uveze pivo u količini većoj od količine piva koja je oslobođena od
plaćanja carine prema carinskim propisima.

(8) Ako se pivo uvozi u svoje ime a za tuđi račun,
tada je korisnik uvoza obveznik posebnog poreza.

(9) Iznimno od odredbi stavka 1. ovoga članka, ako
proiz­vođači piva nabavljaju ili uvoze koncentrirano pivo uz izjavu dobavljaču,
odnosno carinarnici da ga nabavljaju kao reprodukcijski materijal za
proizvodnju piva, ne obračunava se i ne plaća posebni porez. Ostale pravne i
fizičke osobe koje nabavljaju, odnosno uvoze koncentrirano pivo, a ne smatraju
se proizvođačima u smislu ovoga Zakona, obveznici su posebnog poreza pri
nabavi, odnosno uvoza toga proizvoda.

IV.
POREZNA OSNOVICA

Članak
5.

(1)
Posebni porez na pivo plaća se po hektolitru proizvedenog ili uvezenog piva.

(2) Ako
se pivo isporučuje u drugim mjernim jedinicama (1 litra, 0,5 litre, 0,3 litre i
drugo), isporučene se količine prera­čunavaju u hektolitre radi obračuna
posebnog poreza na pivo.

(3) Ako
se uvozi ili nabavlja koncentrirano pivo koje se razrjeđuje s posebno
pripremljenom vodom, plaća se posebni porez na količinu piva koja se dobije
nakon razrjeđivanja prema priloženoj uputi.

V.
VISINA POREZA

Članak 6.

Posebni
porez plaća se:

1. u
iznosu od 200,00 kuna po hektolitru proizvedenog domaćeg piva, odnosno uvezenog
piva,

2. u
iznosu od 60,00 kuna po hektolitru proizvedenog domaćeg i uvezenog
bezalkoholnog piva (do 0,5% vol/vol).

VI.
NASTANAK POREZNE OBVEZE

Članak
7.

(1)
Obveza obračuna posebnog poreza na pivo nastaje u času otpreme (izlaska) piva
iz pivovare ili postrojenja za proizvodnju piva iz članka 4. stavka 4. i 5.
ovoga Zakona.

(2) Pri
uvozu piva obveza obračuna posebnog poreza na pivo nastaje u času carinjenja.

(3) Ako
se pivo isporučuje iz proizvodnje u punionice izvan pivovare ili u
distribucijski centar pivovare, obveza obračuna posebnog poreza na pivo nastaje
u času isporuke piva iz tih objekata.

VII.
DOSPIJEĆE PLAĆANJA POREZA

Članak
8.

(1)
Posebni porez na pivo plaća se u roku od 30 dana od dana otpreme (izlaska) piva
iz pivovare ili objekata navedenih u članku 7. stavku 3. ovoga Zakona.

(2) Pri
uvozu piva posebni porez na pivo plaća se pri carinjenju.

(3) Pri
uvozu, poseban porez na proizvode iz članka 3. ovoga Zakona obračunava i
naplaćuje carinarnica koja obavlja carinski postupak zajedno s obračunom i
naplatom carine prema propisima o obračunu i naplati carinskog duga.

VIII.
IZVJEŠĆIVANJE I POREZNI NADZOR

Članak 9.

(1) Pivovare i pivari iz članka 4. ovoga Zakona
obvezni su ispostavi carinarnice, nadležnoj prema njihovu poslovnom sjedištu,
dostaviti podatke:

1. o proizvodnim kapacitetima i njihovoj promjeni,

2. o proizvedenom i isporučenom pivu te pivu na
zalihi i u proizvodnji – u pogonima, skladištima ili na drugim proizvodnim ili
poslovnim mjestima,

3. o obračunatom i uplaćenom posebnom porezu na pivo.

(2) Za pogone, odnosno proizvodne ili poslovne
jedinice izvan sjedišta poreznog obveznika podaci se dostavljaju i nadležnim
carinarnicama.

(3) Uvoznici piva obvezni su izvijestiti nadležnu
carinarnicu prema svomu sjedištu, o uvozu piva, o zalihama piva u carinskom
skladištu, o otpremi (izlasku) piva iz carinskog skladišta te o obračunu i
uplati posebnog poreza na pivo.

(4) Podatke iz ovoga članka treba dostavljati
mjesečno do 15. u mjesecu za protekli mjesec i godišnje do 31. siječnja tekuće
godine za proteklu godinu.

(5) Uz godišnje podatke iz stavka 4. ovoga članka
pivovare ili pivari obvezni su dostaviti podatke o stanju zaliha piva prema
popisu (inventuri) na dan 31. prosinca prethodne godine.

Članak 10.

(1) Pri nadzoru pravilnosti oporezivanja proizvedenih
i isporučenih količina piva kod poreznih obveznika iz članka 4. ovoga Zakona,
djelatnici Carinske uprave vršit će usporedbu proizvedenih količina hladne
sladovine i utrošenih sirovina s količinom isporučenog piva i zatečenog na
zalihi.

(2) Razlika između mase hladne sladovine i
proizvedenog piva čini tehnoliški gubitak koji ne podliježe plaćanju posebnog
poreza. Tehnološki gubitak izračunava se za obračunsko razdob­lje poslovne
godine, mora biti dokumentiran a može iznositi:

1. do 14% u pivovarama proizvodnog kapaciteta do
3.000 hl/godišnje,

2. do 12% u pivovarama proizvodnog kapaciteta od
3.000 do 50.000 hl/godišnje,

3. do 9% u pivovarama proizvodnog kapaciteta više od
50.000 hl/godišnje.

(3) Na tehnološki gubitak iznad utvrđenog u stavku 2.
ovoga članka, porezni obveznik je obvezan obračunati i platiti posebni porez.
Porez se plaća u roku od 30 dana od dana kada je gubitak utvrđen u iznosu većem
od dopuštenog.

(4) Proizvođač je obvezan voditi evidencije o:

1. proizvedenim količinama vruće/hladne sladovine
(dnevnik kuhanja i prijama hladne sladovine u vrionicama podruma),

2. količini mladog piva na odležavanju (dnevnik
prijama piva u ležni podrum i isporuke dozrelog piva na filtraciju),

3. količini otočenog piva u ambalažu ili spremnike.

(5) Proizvode iz članka 3. ovoga Zakona, obveznici
posebnog poreza kao i sve druge pravne i fizičke osobe, ne smiju prodavati na
mjestima koja su određena kao tržnice i mjesta gdje se može prigodno trgovati,
odnosno na otvorenim mjestima na kojima ne postoji obveza evidentiranja
gotovinskog prometa preko naplatnih uređaja ili izdavanja računa u smislu
Zakona o porezu na dodanu vrijednost, osim u okviru pružanja ugostiteljskih
usluga i prodaju putem automata.

Članak 11.

Pivo mora odgovarati proizvođačkoj specifikaciji i
deklaraciji otisnutoj na etiketi te uvjetima propisanim Pravilnikom o temeljnim
zahtjevima za pivo i pivu sličnim proizvodima.

Članak 12.

Primjenu propisa te obračunovanje i plaćanje posebnog
poreza nadzire Carinska uprava.

Članak 13.

(1) Glede žalbenog postupka, postupka obnove,
zastare, obra­ču­navanja, naplate i povrata poreza te vođenja prekršajnog
postupka primjenjuje se Opći porezni zakon.

(2) Iznimno od odredbe stavka 1. ovoga članka, u
postupku naknadanog obračuna posebnog poreza na pivo postupa se prema odredbama
Carinskog zakona.

Članak 14.

Osoba koja je postala vlasnik pogona i postrojenja za
proizvodnju piva ili je takva postrojenja izgradila ili na drugi način
osposobila za proizvodnju obvezna je o tome izvijestiti nad­ležnu carinarnicu u
roku od 8 dana od stjecanja, odnosno izgradnje ili osposobljavanja pogona za
proizvodnju piva.

IX.
OSLOBAĐANJE OD PLAĆANJA
POSEBNOG POREZA

Članak
15.

(1) Od
plaćanja posebnog poreza na pivo oslobađa se:

1. pivo
koje izvozi proizvođač uz dokaz o izvozu (kopija izvozne carinske deklaracije s
potvrdom nadležne carinarnice da je obavljeno izvozno carinjenje i da je pivo
napustilo teritorij Republike Hrvatske) i dokaz da je plaćanje iz inozemstva
obavljeno u skladu s deviznim i vanjskotrgovinskim propisima,

2. pivo koje se isporučuje iz pivovare u njezine
distribucijske centre ili punionice dislocirane od mjesta proizvodnje,

3. pivo koje se isporučuje u vlastita veleprodajna
skladišta poreznog obveznika,

4. pivo koje se isporučuje iz jednoga veleprodajnog
skladišta u drugo veleprodajno skladište istoga poreznog obveznika,

5. pivo koje se koristi zbog potrebnih tehničkih
proba ili u svrhu kontrole kvalitete,

6. pivo koje se isporučuje slobodnim zonama i
slobodnim carinskim prodavaonicama,

7. pivo koje isporučuju slobodne carinske
prodavaonice,

8. do 0,5% dokumentiranog skladišnog i transportnog
kala, rastepa i loma što nastaje u skladištu i prijevozu piva do distribucijskog
centra proizvođača.

(2) Odredbe stavaka 1. točke 1. ovoga članka ne
odnose se na izvoz piva putem slobodnih carinskih prodavaonica,
specijaliziranih skladišta i slobodnih zona.

(3) Ako se izveze pivo na koje je u domaćem prometu
plaćen posebni porez, izvoznik ima pravo na povrat plaćenog posebnog poreza.

(4) Zahtjev za povrat posebnog poreza iz stavka 3.
ovoga članka s dokazima o obavljenom izvozu i naplati iz stavka 1. točke 1.
ovoga članka podnosi se nadležnoj ispostavi Porezne uprave.

(5) Porezni obveznici koji ne naplate izvezeno pivo u
roku od 120 dana od dana izvoza ili u tom roku ne osiguraju dokaze o izvozu iz
stavka 1. točke 1. ovoga članka obvezni su obračunati i uplatiti posebni porez
istekom toga roka.

X.
OVLAŠTENJA

Članak
16.

Ministar
financija donijet će podrobnije provedbene propise o primjeni odredbi članka 9.
i 10. ovoga Zakona.

XI.
KAZNENE ODREDBE

Članak 17.

(1) Novčanom kaznom u iznosu od 20.000,00 do
400.000,00 kuna za prekršaj će se kazniti porezni obveznik:

1. ako ne plati posebni porez na pivo u propisanom
roku (članak 8. stavak 1. i 2. i članak 10. stavak 3.),

2. ako Carinskoj upravi ne dostavi ili ne dostavi u
roku ili ne dostavi točno propisane podatke (članak 9.),

3. ako ne vodi obveznu evidenciju (članak 10. stavak
4.),

4. ako prodaje na mjestima koja su određena kao tržnice
gdje se može prigodno trgovati, na otvorenim mjestima na kojima ne postoji
obveza evidentiranja gotovinskog prometa ili izdavanja računa (članak 10.
stavak 5.),

5. ako isporučuje pivo prije nego što je spremno za
potrošnju (članak 11.),

6. ako
kao vlasnik postrojenja ne izvijesti nadležnu carinarnicu u propisanom roku o
izgradnji ili osposobljavanju postro­jenja (članak 14.),

7. ako ne popiše zalihe uvezenog piva, odnosno ne
obračuna i ne uplati posebni porez na te zalihe (članak 19. stavak 3.).

(2) Novčanom kaznom u iznosu od 2.000,00 do 40.000,00
kuna za prekršaj iz stavka 1. ovoga članka kaznit će se i odgovorna osoba
poreznog obveznika.

Članak 18.

(1) Novčanom kaznom od 20.000,00 do 400.000,00 kuna za
prekršaj će se kazniti pravna i fizička osoba iz članka 20. ovoga Zakona, ako
ne popiše zalihe na dan stupanja na snagu Zakona o izmjenama i dopunama Zakona
o posebnom porezu na pivo (»Narodne novine«, br. 55/00.), ne obračuna i ne
uplati razliku poreza u ostavljenom roku na propisani račun, te ako ne dostavi
izvješće nadležnoj ispostavi Porezne uprave u roku propisanom tim Zakonom.

(2) Novčanom kaznom od 2.000,00 do 40.000,00 kuna za
prekršaj iz stavka 1. ovoga članka kaznit će se i odgovorna osoba.

XII.
PRIJELAZNE ODREDBE

Članak 19.

(1) Porez na promet sadržan u potraživanjima na dan
početka primjene Zakona o posebnom porezu na pivo (»Narodne novine«, br.
51/94.) plaća se prema odredbama Zakona o porezu na promet proizvoda i usluga.

(2) Korekcije cijena u trgovini zbog primjene Zakona
o posebnom porezu na pivo (»Narodne novine«, br. 51/94.) ne smiju utjecati na
visinu ukalkuliranog poreza.

(3) Uvoznici piva popisat će zalihe uvezenog piva na
dan 30. lipnja 1994. te na utvrđene zalihe obračunati i uplatiti posebni porez
najkasnije do 30. srpnja 1994.

Članak 20.

Pravne i fizičke osobe koje nisu obveznici posebnog
poreza na pivo u smislu članka 4. ovoga Zakona, a prodaju pivo koje se
oporezuje posebnim porezom na pivo, obvezne su popisati zalihe piva na dan
stupanja na snagu Zakona o izmjenama i dopunama Zakona o posebnom porezu na
pivo (»Narodne novine«, br. 55/00.) i o tome sastaviti zapisnik po vrstama i
količinama, obračunati razliku (povećanje) posebnog poreza na utvrđene zalihe,
te ga uplatiti u roku od 30 dana od dana popisa na propisane račune. Izvješće o
obavljenom popisu zaliha piva treba dostaviti nadležnoj ispostavi Porezne
uprave prema sjedištu pravne ili fizičke osobe u roku od 8 dana od dana
obavljenog popisa.

Članak 21.

Danom stupanja na snagu Zakona o posebnom porezu na
pivo (»Narodne novine«, br. 51/94.) prestaje važiti Uredba o posebnom porezu na
pivo (»Narodne novine«, br. 47/94.).

Članak 22.

Iznimno mjesečno izvješće za prosinac 2001. godine i godišnje izvješće za 2001. godinu podnosi se nadležnoj ispostavi Porezne uprave.

Pročišćeni tekst, NN 136/2002-2200